**ПРАВИЛНИК О ПОСТУПКУ СТИЦАЊА И РАСПОДЕЛЕ СОПСТВЕНИХ ПРИХОДА СРЕДЊЕ ШКОЛЕ „МЛАДОСТ“**



На основу члана 199. Став 1., тачка 1. Закона о основама система образовања и васпитања (''Сл. гласник РС'' бр. 88/2017); и члана 48. Став 1. Статута Школе, Школски одбор Средње школе „Младост“ донео је следећи:

**П Р А В И Л Н И К**

**О ПОСТУПКУ СТИЦАЊА И РАСПОДЕЛЕ СОПСТВЕНИХ ПРИХОДА**

**СРЕДЊЕ ШКОЛЕ „МЛАДОСТ“**

**I ОСНОВНЕ ОДРЕДБЕ**

**Члан 1.**

Овим Правилником ближе се уређује поступак стицања и расподеле сопствених прихода Средње школе „Младост“ Петровац на Млави (у даљем тексту: Школа)а нарочито:

* врсте сопствених прихода;
* изворе сопствених прихода;
* расподелу сопствених прихода.

Сопствени приходи су сви они приходи које Школа остварује у складу са Законом, Статутом и општим актима Школе, а нису приходи од буџета.

**Члан 2.**

Сопственим приходима сматрају се и сви приходи које Школа оствари на тржишту вршењем делатности за које буде регистрована код Привреднбог суда oдн. другог надлежног органа, а који не потичу из буџета Републике или Општине, односно њихових органа, организација или фондова или на други начин.

**Члан 3.**

Сопствени приходи стичу се и расподељују у складу са овим Правилником и у наведеним законским оквирима.

**II СОПСТВЕНИ ПРИХОДИ ШКОЛЕ**

**Члан 4.**

Школа стиче сопствене приходе из следећих извора:

1. Донатора, спонзора, као и добровољним учешћем родитеља ученика, сходно члану 190. Закона о основама система образовања и васпитања, у обезбеђивању средстава за виши квалитет у области образовања, на основу предлога Савета родитеља Школе, и одлуке Школског одбора Школе;
2. Прихода од полагања ванредних испита за ученике завршног разреда који не положе поправни испит и који завршавју започето образовање у истој школи у својству ванредног ученика полагањем испита уз обавезу плаћања накнаде стварних трошкова које утврди школа;
3. Издавањем дупликата јавних исправа (сведочанстава и диплома);
4. Издавањем школског простора: фискултурне сале, хола школе, простора за продају брзе хране, спортских терена;
5. Спонзорства, поклона и донација правних и физичких лица који могу унапред определити намену средстава, или оставити могућност одлучивања о намени органима Школе;
6. Других послова и активности које нису јавна служба.

**Члан 5.**

Висину накнаде за услуге које Школа пружа ученицима и трећим лицима, као и висину закупнине школског простора утврђује Школски одбор а у складу са одлукама и упутствима Министарства просвете науке и технолошког развоја Републике Србије.

Потребу и висину учешћа родитеља ученика у обезбеђивању вишег стандарда образовања утврђује Школски одбор на предлог Савета родитеља Школе.

Спонзорство, поклони и донације обезбеђују се заједничким напорима свих запослених у Школи као и родитеља ученика.

**Члан 6.**

Сопствени приходи Школе наплаћују се искључиво уплатом на подрачун Школе број **840-1055760-92** који се води код Управе за трезор за сва сопствена средства.

**Члан 7.**

 Стицање и расподела сопствених прихода планира се Годишњим финансијским планом Школе, а на основу овог Правилника и у наведеним законским оквирима, кога усваја га Школски одбор школе.

 Директор школе шестомесечно подноси извештај Школском одбору о сопственим приходима Школе оствареним у претходном периоду и њиховој расподели, а финансијска служба приликом усвајања завршног рачуна.

 Директор школе шестомесечно подноси извештај колективу Школе о сопственим приходима Школе оствареним у претходном периоду и њиховој расподели.

**Члан 8.**

 Сопствени приходи који су стечени уз унапред опредељене намене могу се утрошити искључиво за те намене.

 Сопствени приходи, чије намене нису унапред опредељене, могу се користити, по одбитку стварних трошкова (пореза), за побољшање услова рада ученика и запослених у Школи, када потребе нису предвиђене буџетом или се финансирају из буџета, али са недовољним средствима.

**III РАСПОДЕЛА СОПСТВЕНИХ ПРИХОДА**

**Члан 9.**

Сопствени приходи, чије намене нису унапред опредељене, расподељују се за учешће у:

1. Социјалним давањима за запослене и накнадама за дежурства ( различите помоћи и награде запосленима, учешће у обезбеђивању новогодишњих пакетића за децу запослених);
2. Набавци опреме за образовање, рад секција и ваннаставне активности (Рачунарска и техничка опрема, учила, наставна средства, реквизити, и сл.);
3. Сталним трошковима Школе (трошкови платног промета, енергетске услуге, комуналне услуге, трошкови осигурања);
4. Трошковима службених путовања запослених;
5. Услугама по уговору (одржавање рачунара и анти вирус заштите, котизације за семинаре и појединачна стручна усавршавања, школски часопис, огласи и услуге рекламирања, прославе Дана школе и школске славе, прављење распореда, годишњег пописа, чланарине удружењима, излет колектива), као и за награде ученицима;
6. Специјализованим услугама (услуге за образовање, културу и спорт, услуге одржавања аларма и видео надзора);
7. Трошкове материјала (канцеларијски материјал, радна одећа, стручна литература, потрошни материјал за образовање, одржавање хигијене);
8. Текућим поправкама и одржавању Школе (поправке и одржавање зграде, зидарски, молерски, столарски радови, радови на водоводу и канализацији, поправке и одржавање рачунарске опреме и опреме за образовање);

**Члан 10.**

 Награђивање појединачних запослених (члан 9., став 1) за постигнуте резултате рада врши директор школе, а до, Законом предвиђених, 30% висине месечне зараде.

 Критеријуми којима ће се директор руководити при одлучивању који запослени је показао изузетне резултате рада су: промоција Школе кроз успех ученика и запослених, обим и квалитет обављеног посла, посебни резултати постигнути са ученицима на републичким и међународним такмичењима, као и посебни доприноси кроз рад секција, ваннаставних активности, и културне и јавне делатности школе.

 Списак запослених који су награђени за постигнуте резултате рада, као и разлози награђивања, истичу се на огласној табли Школе.

 Награђивање појединачних запослених врши се једанпут, до два пута годишње, а може се обавити свечано за Дан школе или школску славу.

**Члан 11.**

 За награђивање ученика, сопствени приходи се расподељују на основу одлуке директора школе.

 Награђивање се врши на предлог предметног професора, одељењског и наставничког већа школе, а у складу са одредбама Правилника о похваљивању, награђивању и додели диплома за изузетан успех ученика Школе.

 Ученици који постижу изузетне резултате у одређеним областима и наставним предметима, могу бити награђени и разним семинарима или одласком у едукативне центре (нпр. у Истраживачку станицу у Петници и сл.)

 Истакнути ученици, за свој допринос раду Школе, биће награђени и наградним, једнодневним излетом на крају школске године.

 У оквиру ових средстава, Школски одбор може определити и средства за помоћ најугроженијим ученицима који својим радом и залагањем доприносе квалитетнијем раду Школе, а на предлог и уз образложење одељењског старешине.

**Члан 12.**

 Појединачне одлуке о стицању и расподели сопствених прихода, доноси Школски одбор кроз Годишњи финансијски план.

 Школски одбор може извршити другачију прерасподелу сопствених прихода у хитним и оправданим случајевима водећи се интересима Школе. Школски одбор може у хитним и оправданим случајевима овластити директора школе да између две седнице доноси одлуке из става 1 овог члана, с тим да овако донете одлуке директор школе, на првој наредној седници Школског одбора, подноси истом на потврђивање.

**IV ЗАВРШНЕ ОДРЕДБЕ**

**Члан 13.**

У погледу свега што овим Правилником није регулисано примењиваће се одредбе Закона о основама система образовања и васпитања, Закона о платама у државним органима и Посебног колективног уговора, као и подзаконских аката донетих на основу наведених закона.

**Члан 14.**

Овај Правилник ступа на снагу осмог дана од дана објављивања на огласној табли Школе.

 ПРЕДСЕДНИК ШКОЛСКОГ ОДБОРА

 \_\_\_\_\_\_\_\_\_\_\_\_\_\_\_\_\_\_\_\_\_\_

 /Драгана Ђурђевић/

Бр.\_\_\_\_\_\_\_\_\_

Од \_\_\_\_\_\_\_\_\_\_\_\_\_\_\_\_\_\_

Истакнуто на огласној табли школе

\_\_\_\_\_\_\_\_\_\_\_\_\_\_\_\_\_\_\_. год.

Правилник ступио на снагу

\_\_\_\_\_\_\_\_\_\_\_\_\_\_\_\_\_\_\_\_. год.